Page:Ludus Coventriae (1841).djvu/131

 And am most unwirthy, I cannot answere, Grett shamfastnes and grett dred is in me.

Gabryel. Mary, in this take ȝe no drede,  ffor at God grace ffownde have ȝe, ȝe xal conceyve in ȝour wombe indede   A childe, the sone of the Trynyté. His name of ȝow Jhesu clepyd xal be,  He xall be grett, the son of the hyest clepyd of kende, And of his ffadyr, Davyd, the Lord xal ȝeve hym the se,   Reynyng in the hous of Jacob, of whiche regne xal be non ende. Maria. Aungel, I sey to ȝow,  In what manere of wyse xal this be? ffor knowyng of man I have non now,  I have evyrmore kept and xal my virginyté. I dowte not the wordys ȝe han seyd to me,  But I aske it xal be do. Gabryel. The Holy Gost xal come fro above to the,  And the vertu of hym hyest xal schadu the so. Therfore that Holy Gost of the xal be bore,  He xal be clepyd the son of God sage; And se Elyȝabeth ȝour cosyn thore,   She hath conseyvid a son in hyre age; This is the sexte monyth of here passage,   Of here that clepyd was bareyn:— Nothynge is impossyble to Goddys usage. They thynkyth longe to here what ȝe wyl seyn. Here the aungel makyth a lytyl restynge, and Mary beholdyth hym, and the Aungel seythe,

Mary, come of, and haste the, And take hede in thyn entent,